ЗэкIэ зэрытегъэкIуакъым
«Спартак-Налшык» (Налшык) — «Легион Динамо» (Мэхъэчкъалэ) — 1:1 (0:1). Налшык. «Спартак» стадион. ШыщхьэуIум и 3-м. ЦIыхуи 150-рэ еплъащ.
Судьяхэр: Стрельцов, Тиракьянц (тIури Дон Iус Ростов щыщщ), Тибилов (Ардон).
«Спартак-Налшык: Щоджэн, Лелюкаев, Тебэрды, Ольмезов, Абазэ, Мэшыкъуэ, Михайлов (Бацэ, 46), Салахетдинов (Машэжь, 73), Шаваев (Iэпщацэ, 81), Ашу (Хьэгъур, 46; КIэдыкIуей, 83), Бажэ.
«Легион Динамо»: Гаджикадиев, Ибрагимов, Зайцев, Шалбузов, Газимагомедов (Шихаев, 83), Акаев, Богатырев (Юсупов, 90+1), Гайдаров, Саадуев, Алиев (Магомедов Р., 74), Магомедов М. (Шишкин, 58).
Топхэр дагъэкIащ: Богатырёвым, 42 (0:1). Мэшыкъуэм, 54-пенальтикIэ (1:1).
Дагъуэ къыхуащIащ: Абазэм, Ольмезовым, Салахетдиновым, Шаваевым.
Урысей Федерацэм футболымкIэ и кубокыр къэхьыным ипкъ иткIэ екIуэкI зэхьэзэхуэм и пэщIэдзэ зэIущIэм Владикавказ къикIахэм 0:4-уэ махуиплI ипэкIэ къызэрыхагъэщIар ди щIалэхэм мэремым ирихьэлIэу ящыгъупщэжауэ пхужыIэнукъым. Ар наIуэу къигъэлъэгъуащ етIуанэ дивизионым и «Ипщэ» гупым щыщIэзыдза зэпеуэм хиубыдэу Мэхъэчкъалэ и «Легион Динам»-р къыщрагъэблэгъам. Налшыкдэсхэр Iэнкунт, щыуэну шынэ зэпыттт икIи абы гу лъызыта хьэщIэхэр псынщIэу къатегушхуащ. Дакъикъэ еплIанэр екIуэкIыу арат Саадуевым бжыгъэр къыщызэIуих пэтам. Ди насыпти, гъуэ нэщIым топыр дыхьакъым.
ПсынщIэ дыдэу къахукъуэкIа шынагъуэм «Спартак-Налшыкым» и футболистхэм закъригъэщIэжащ. Мыгувэу Михайловым къыхэжаныкIыну Iэмал иIащ. АрщхьэкIэ зымащIэкIэ и насып къикIакъым. Топ дигъэкIыфыну щытащ Салахетдиновми. А щIалэр дэнэкIи нэсырт икIи хуабжьу жыджэрт, ауэ и зэран зыхэт гупым екIащ: топыр ди гъуащхьэхъумэхэм къащритыжым, хьэрхуэрэгъухэм ящыщ Богатырёв Абумуслим ар къипхъуатэри, 42-нэ дакъикъэм бжыгъэр къызэIуихащ. Загъэпсэхуну имыкI щIыкIэ хьэщIэхэр иджыри зэ къыхэжаныкIыфыну щытащ — Магомедовыр щхьэкIэ зэуа топыр сантиметр бжыгъэкIэ гъуэм блэлъэтащ.
Джэгум и етIуанэ Iыхьэращ «Спартак-Налшыкым» зыкъыщызэкъуихар. Псом хуэмыдэу жыджэрт Бажэ Амир. 54-нэ дакъикъэм хьэщIэхэм я гъущхьэхъумищым яIэщIэкIауэ гъуэм щыхуэкIуэм, еплIанэм ар ириудащ. Пенальти! Ар Iэзэу игъэзэщIащ Мэшыкъуэ Хьэчим.
Ди жагъуэ зэрыхъущи, налшыкдэсхэм нэхъыбэ а пщыхьэщхьэм яхузэфIэкIакъым. ХьэщIэхэри зы очкомкIэ арэзыт. Арати, зэрытемыгъэкIуауэ, 1:1-уэ, лъэныкъуэхэр зэбгъэдэкIыжащ.
ПэщIэдзэ джэгугъуитIым очкоиплI зыIэрызыгъэхьа «Спартак-Налшыкым» турнир таблицэм зэкIэ етIуанэ увыпIэр щиубыдащ. Абы япэ къитыр Астрахань и «Волгарь»-м и закъуэщ — ар зэIущIитIми щытекIуащ.
Иджы щыгъуазэ фыхуэтщIынщ Урысей Федерацэм футболымкIэ и етIуанэ дивизионым и «Ипщэ» гупым щыщIэзыдза зэхьэзэхуэм и етIуанэ джэгугъуэм кърикIуа бжыгъэхэм. Мис ахэр: «Ангушт» (Нэзрэн) — «Мэшыкъуэ-КМВ» (Псыхуабэ) — 0:0, «Волгарь» (Астрахань) — «Академия» (Дон Iус Ростов) — 2:1, «Биолог-Новокубанск» (Прогресс) — «Динамо-Ставрополь» (Ставрополь) — 1:1, «Черноморец» (Новороссийск) — «Спартак-Владикавказ» (Владикавказ) — 2:2, «Краснодар-3» (Краснодар) — СКА (Дон Iус Ростов) — 3:1, «Чайка» (Песчанокопское) — «Дружба» (Мейкъуапэ) — 1:0.
КъыкIэлъыкIуэ джэгугъуэр шыщхьэуIум и 12-м зэхэтынущ. А махуэм «Спартак-Налшыкыр» Дон Iус Ростов къалэм щыIущIэнущ турнир таблицэм и кIэух увыпIэр зыубыда щIыпIэ «Академия»-м. Хэгъэрейхэм зэкIэ зы очкои яIэкъым.
Жыласэ Заурбэч.
